钦定古今图书集成/明伦汇编/氏族典/第003卷 > 元
## 钦定古今图书集成/明伦汇编/氏族典/第003卷 > 元

### 太祖 年赐察罕姓蒙古氏命刺真八都诸子各因其名为姓

按《元史太祖本纪》不载《按察罕传》：“察罕，初名益德，
唐兀乌密氏。父曲也怯律，为夏臣，其妾方怀察罕，不
容于嫡母，以配掌羊群者及里木。察罕稍长，其母以
告，且曰：‘嫡母已有弟矣。察罕武勇过人，幼牧羊于野，
植杖于地，脱帽置杖端，跪拜歌舞。太祖出猎，见而问
之，察罕对曰：‘独行则帽在上而尊，二人行则年长者
尊，今独行，故致敬于帽。且闻有大官至，先习礼仪耳’’。”
帝异之，乃挈以归，语光献皇后曰：“今日出猎，得佳儿
可善视之。”命给事内廷。及长，赐姓蒙古，妻以宫人弘
吉刺氏。按《术赤台传》：术赤台，兀鲁兀台氏。其先刺
真八都，以材武雄诸部，生子曰兀鲁兀台，曰忙兀，与
扎刺儿、弘吉刺、亦乞列思等五人。当开创之先，协赞
大业。厥后太祖即位，命其子孙各因其名为氏。按
《畏荅儿传》，“畏荅儿，忙兀氏，其先刺真八都儿有二子，
次名忙兀儿，始别为忙兀氏，畏荅儿其六世孙也。”

### 仁宗皇庆 年赐察罕姓白氏

按《元史仁宗本纪》，不载《按察罕传》：“察罕，西域板勒
纥城人也。魁梧颖悟，博览强记，通诸国字书。仁宗即
位，拜中书参知政事。皇庆元年，进荣禄大夫、平章政
事，商议中书省事。尝以病请告。暨还朝，帝御万岁山
圆殿，命赐茵以坐，语及科举，并前古帝王赐姓命氏
之事，因赐察罕姓白氏。初，察罕生于河中，其夜天气
清”肃，月白如昼，相者贺曰：“是儿必贵。”国人谓白为察
罕，故名《察罕》。

### 顺帝至正六年赐贺惟一姓名为蒙古太平

按《元史顺帝本纪》，不载。按《太平传》：“太平字允中，初
姓贺氏，名惟一，后赐姓蒙古氏，名太平。顺帝至正六
年，拜御史大夫。故事，台端非国姓不以授，太平因辞，
诏特赐姓，而改其名。”

至正二十五年，赐奇皇后姓肃良合氏。

按《元史顺帝本纪》，至正二十五年十二月乙卯，诏立
次皇后奇氏为皇后，改奇氏为肃良合氏，诏天下，仍
封奇氏父以上三世皆为王爵。按《顺帝完者忽都
皇后传》，“皇后奇氏，高丽人，生皇太子爱猷识理达腊，
立为第二皇后，居兴圣宫，改徽政院为资正院。”二十
五年十二月，中书省臣奏言后宜正位中宫。帝不答。
又奏改资正院为崇政院，而中政院亦兼主之。帝乃
授之册宝，其册文曰：“《坤》以承乾元，人道莫先于夫妇；
后以母天下，王化实始于家邦。典礼之常，古今攸重。
咨尔肃良合氏，笃生名族，来事朕躬。儆戒相成，每勤
于夙夜；恭俭率下，多历于岁年。既发祥元子于储闱，
复流庆孙枝于甲观。眷若中宫之位，允”宜淑配之贤；
宗戚大臣，况佥言而敷请？掖庭诸御，咸倾望以推尊。
乃屡逊辞，尢可嘉尚！今遣摄太尉某持节授以王册
玉宝，命尔为皇后。於戏！慎修壸政，益勉尔辅佐之心；
昭嗣徽音，同保我延洪之福。其钦宠命，以衍寿祺。